ຍ້ອນຄວາມໝົດຫວັງ ເຮັດໃຫ້​ມີການຂ້າໂຕຕາຍເພີ້ມຂຶ້ນ ຢູ່ໃນພາກຕາເວັນຕົກສຽງເໜືອ ຂອງຊີເຣຍ
ພະນັກງານໃຫ້ຄວາມຊ່ວຍເຫຼືອກ່າວວ່າ ຄວາມທຸກຍາກລໍາບາກ ແລະສະຖານະການການເປັນຢູ່ທີ່ຮຸນແຮງ ເປັນສາເຫດໄປສູ່ຄວາມສິ້ນຫວັງໃນໝູ່ຄົນໜຸ່ມ ທີ່ອາໄສຢູ່ໃນເມືອງອິດລິບ
ເມືອງອິດລິບ (Idlib) ທີ່ຢູ່ສອກຫຼີກຫ່າງໄກ, ມີຄວາມທຸກຍາກລໍາບາກ ແລະປະສົບໄພພິບັດຈາກສົງຄາມນັ້ນໄດ້ຖືກຮ້ອງວ່າ “ເປັນທີ່ໝັ້ນແຫ່ງສຸດທ້າຍຂອງພວກກະບົດ” ຢູ່ໃນຊີເຣຍ, ແຕ່ຜູ້ຄົນສ່ວນຫຼາຍ ແມ່ນອາໄສການຊ່ວຍເຫຼືອສຸກເສີນເພື່ອຄວາມຢູ່ລອດ ປະຊາຊົນທີ່ຢູ່ໃນທ້ອງຖິ່ນກ່າວວ່າ ຄວາມໝົດຫວັງໄດ້ກາຍມາເປັນໂຣກປະຈໍາທ້ອງຖິ່ນໃນພາກຕາເວັນຕົກສຽງເໜືອຂອງ ຊີເຣຍ, ໂດຍມີພວກຊາວໜຸ່ມ ໄດ້ທໍາລາຍຊີວິດຂອງພວກເຂົາເຈົ້າເອງ ໃນຈຳນວນທີ່ເພີ້ມຂຶ້ນ ມູເນບ ເທມ (Mouneb Taim), ນັກຂ່າວຂອງ VOA ມີລາຍງານຈາກເມືອງອິດລິບ ເຊິ່ງ ທິບສຸດາ ມີລາຍລະອຽດ ມາສະເໜີທ່ານ ໃນອັນດັບຕໍ່ໄປ ເປັນເວລາຫຼາຍກວ່າສອງປີມາແລ້ວ, ໃນຊຸມເດືອນສຸດທ້າຍຂອງການເປີດສາກບຸກໂຈມຕີເກືອບນຶ່ງປີຢູ່ໃນແຂວງອິດລິບ, ປະຊາຊົນເກືອບນຶ່ງລ້ານຄົນຕ້ອງໄດ້ຫຼົບໜີຈາກບ້ານເຮືອນຂອງພວກເຂົາເຈົ້າ ເຊິ່ງເປັນການຍົກຍ້າຍຖິ່ນຖານທີ່ໃຫຍ່ທີ່ສຸດຂອງສົງຄາມຢູ່ໃນຊີເຣຍ ອະດີດນັກລົບຂອງພວກກະບົດ ທ້າວ ຊາລິມ ອາລ-ແອນໂຈກີ (Salim al-Anjoki) ເປັນນຶ່ງໃນຈໍານວນຜູ້ຍົກຍ້າຍຖິ່ນຖານ ລຸນຫຼັງທີ່ເມືອງຂອງລາວໄດ້ຖືກຢຶດໄປໂດຍກອງກໍາລັງລັດຖະບານຊີເຣຍ, ໂດຍລາວໄດ້ຍົກຍ້າຍໜີພ້ອມດ້ວຍເມຍ ແລະລູກ 8 ຄົນຂອງລາວ, ເຊິ່ງໃນທີ່ສຸດ ລາວກໍພົບກັບສະຖານທີ່ພັກອາໄສຢູ່ໃນສູນທີ່ມີປະຊາຊົນໜາແໜ້ນຫຼວງຫຼາຍໃກ້ກັບເມືອງອິດລິບ ແຫ່ງນີ້ ໃນປີຕໍ່ມາ, ລາວກໍສູນເສຍລູກຊາຍກົກຂອງລາວ ທ້າວຊາລິມ ອາລ-ແອນໂຈກີ ກ່າວເປັນພາສາອາຣັບວ່າ: ເຖິງແມ່ນວ່າລາວຈະເຕີບໃຫຍ່ຂຶ້ນມາຢູ່ໃນຂົງເຂດທີ່ມີສົງຄາມ, ໂມຮໍາເມັດກໍໄດ້ເຂົ້າໂຮງຮຽນແລະຮຽນທີ່ຈະສ້ອມແປງລົດໃຫຍ່ເພື່ອຫາລ້ຽງຄອບຄົວ ຢູ່ໃນສູນ, ລາວຈໍາເປັນຕ້ອງໄດ້ອອກຈາກໂຮງຮຽນ ແລະວຽກເຮັດງານທໍາກໍຫາຍາກ ພໍ່ຂອງລາວກ່າວວ່າ ໂມຮໍາເມັດມີຄວາມຮູ້ສຶກວ່າ ຕົນເອງບໍ່ມີອະນາຄົດເລີຍ ທ່ານໝໍກ່າວວ່າ ການຂ້າໂຕຕາຍຢູ່ໃນກຸ່ມພວກຊາວໜຸ່ມ ໄດ້ກາຍມາເປັນເລື້ອງ ທໍາມະດາໄປແລ້ວ ທ່ານໝໍອາເມັດ ອາລ-ອົດທ໌ມານ (Ahmed al-Othman), ຈາກສະຫະພັນທາງດ້ານການແພດ ແລະອົງການບັນເທົາທຸກ ກ່າວວ່າ: ຈໍານວນສະຖິຕິແມ່ນເພີ້ມຂຶ້ນ ໂດຍສະເພາະແມ່ນຢູ່ໃນຂົງເຂດພາກຕາເວັນຕົກສຽງເໜືອຂອງ ຊີເຣຍ, ແຕ່ກຸ່ມໃຫ້ຄວາມຊ່ວຍເຫຼືອຢູ່ໃນ ຊີເຣຍ ໄດ້ສະໜອງຕໍ່ທີມຜູ້ປະສານງານ ໂດຍກ່າວວ່າ ມີການພະຍາຍາມຂ້າໂຕຕາຍ 33 ຄັ້ງໃນຊ່ວງວັນທີ 5 ຂອງເດືອນມິຖຸນາຢູ່ໃນແຂວງອິດລິບ ເຊິ່ງມີຈໍານວນຫຼາຍກວ່າປີ 2021 ເຖິງ 40 ເປີເຊັນ ຜູ້ຊ່ຽວຊານທາງດ້ານສຸຂະພາບຈິດກ່າວວ່າ ສາເຫດທີ່ເຮັດໃຫ້ມີການຂ້າໂຕຕາຍມັກມີພື້ນຖານມາຈາກຄວາມທຸກຍາກລໍາບາກ ແລະການຢູ່ຢ່າງໂດດດ່ຽວ ເຊິ່ງມັນໄດ້ແຜ່ລາມໄປທົ່ວເມືອງອິດລິບແລ້ວ ທ່ານໝໍຍິງຊີລອາລ ອາລ-ອາຊາດ (Zilal al-Asaad), ຈາກສະຫະພັນການເບິ່ງແຍງທາງດ້ານການແພດ ແລະອົງການບັນເທົາທຸກ ກ່າວເປັນພາສາອາຣັບວ່າ: ທ່ານນາງກ່າວວ່າ ສະພາວະທີ່ຮຸນແຮງ ກໍນໍາໄປສູ່ການເພີ້ມຂຶ້ນຂອງບັນຫາທາງຈິດ ໄດ້ເຊັ່ນກັນ, ເຊັ່ນວ່າ ພາວະຊຶມເສົ້າ, ນອກຈາກນັ້ນ ກໍມີບັນຫາຄວາມຮຸນແຮງຢູ່ໃນຄອບຄົວ ແລະການໃຊ້ຢາເສບຕິດ ທ້າວ ຊາລິມ ອາລ-ແອນໂຈກີ ກ່າວວ່າ ການເວລາບໍ່ໄດ້ເຮັດໃຫ້ຄວາມເຈັບປວດຈາກການສູນເສຍລູກຊາຍຂອງລາວນັ້ນດີຂຶ້ນແຕ່ຢ່າງໃດເລີຍ, ເຊິ່ງລາວໄດ້ກ່າວເປັນພາສາອາຣັບວ່າ: ລາວກ່າວວ່າ ສະຖານະການຕ່າງໆບໍ່ມີຫຍັງດີຂຶ້ນເລີຍ ນັບຕັ້ງແຕ່ທີ່ໂມຮໍາເມັດເສຍຊີວິດ ປັດຈຸບັນ, ແຂວງອິດລິບ ຖືກພິຈາລະນາວ່າ ເປັນ “ທີ່ໝັ້ນແຫ່ງສຸດທ້າຍຂອງພວກກະບົດ” ແລະຍັງຖືກໂຈມຕີຢູ່ເປັນໄລຍະ ໄລຍະ, ໃນຂະນະທີ່ຄວາມທຸກຍາກລໍາບາກ ກໍຍິ່ງຈົມເລິກລົງໄປສູ່ຄວາມທຸກເວດທະນາຢ່າງຕໍ່ເນື່ອງ